Danmark er i 2008 formand for det nordiske forsvarssamarbejde. Derfor er forsvarsminister Søren Gade vært for sine nordiske ministerkolleger på et møde i Skagen den 19. - 20. maj 2008. De nordiske forsvarsministre vil på mødet drøfte en række aktuelle emner. Blandt andet skal de drøfte og gøre status over samarbejdet med det vestlige Balkan og Ukraine samt se på mulighederne for et nordisk samarbejde om kapacitetsopbygning i Afrika. Erfaringerne fra internationale operationer i Afghanistan og Kosovo er også på dagsordenen. Danmark var sidst vært for det nordiske forsvarssamarbejde i 2004, hvor Søren Gade var vært for et lignende møde i Sønderborg. På dette møde blev det - på dansk initiativ - besluttet at indgå i sikkerhedssamarbejdet med det vestlige Balkan.
Forsvarsministre fra hele Norden samles i Skagen i maj